ΓΡΑΠΤΗ ΕΡΩΤΗΣΗ P-3380/98

υποβολή: Luigi Vinci (GUE/NGL) προς το Συμβούλιο

(10 Νοεμβρίου 1998)

Θέμα: Δολιοφθορά στους δορυφόρους που χρησιμοποιούνται από την κουρδική τηλεόραση

Ο δορυφόρος Orion τον οποίο χρησιμοποιεί το τηλεοπτικό δίκτυο MED-TV για να μεταδώσει τις εκπομπές του στην Ευρώπη υπέστη στις 9 Οκτωβρίου 1998 δολιοφθορά μέσω παρεμβολής παρασίτων η οποία διαρκεί μέχρι σήμερα;

Ο δορυφόρος Eutelsat ο οποίος χρησιμοποιείται επίσης από την MED-TV για την μετάδοση των προγραμμάτων της, υπέστη επίσης δολιοφθορά με την παρεμβολή παρασίτων από την 1η έως τις 27 Ιουλίου 1997.

Έχοντας υπόψη ότι το παραπάνω τηλεοπτικό δίκτυο, το οποίο αναγνωρίζεται στην Ευρώπη ώς ένα εκ των ελαχίστων μέσων έκφρασης της κουρδικής κοινότητας που βρίσκεται στην εξορία, αποτέλεσε αντικείμενο επανειλημμένων πολιτικών επιθέσεων εκ μέρους της τουρκικής κυβέρνησης, υπάρχουν ισχυρές υπόνοιες ότι για τις δολιοφθορές αυτές ευθύνεται η εν λόγω κυβέρνηση.

1. Είναι σε θέση το Συμβούλιο να ενημερώσει το Κοινοβούλιο σχετικά με την προέλευση των δολιοφθορών που υπέστη ο δορυφόρος Eutelsat πριν από ένα έτος και σχετικά με την δολιοφθορά που υφίσταται ο δορυφόρος Orion σήμερα;

2. Ποία μέτρα έχει λάβει ή προτίθεται να λάβει για να εξασφαλίσει τον σεβασμό:

- του ευρωπαϊκού οπτικοακουστικού χώρου ο οποίος διέπεται από την οδηγία "Τηλεόραση χωρίς σύνορα",

- την Ευρωπαϊκή Σύμβαση του Συμβουλίου της Ευρώπης για την διαμεθοριακή τηλεόραση την οποία έχει επικυρώσει η Τουρκία,

- και την Σύμβαση των Ηνωμένων Εθνών για την Προστασία των Ανθρωπίνων Δικαιωμάτων, της οποίας το άρθρο 10 προβλέπει ότι η ελευθερία έκφρασης και πληροφόρησης αποτελεί ένα από τα θεμελιώδη στοιχεία της δημοκρατικής κοινωνίας και έναν από τους βασικούς όρους για την πρόοδο και την εξέλιξη κάθε ατόμου;

Απάντηση

(29 Μαρτίου 1999)

1. Η οδηγία 89/552/ΕΟΚ του Συμβουλίου (όπως τροποποιήθηκε από την οδηγία 97/36/ΕΚ) για το συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων περιέχει διατάξεις σχετικά με τα δικαιώματα και τις υποχρεώσεις των κρατών μελών και των οργανισμών τηλεοπτικών ραδιομεταδόσεων που εμπίπτουν στην αρμοδιότητα των κρατών μελών.

Το άρθρο 2α της οδηγίας ορίζει ότι τα κράτη μέλη εξασφαλίζουν την ελευθερία λήψεως και δεν εμποδίζουν την αναμετάδοση στο έδαφός τους των τηλεοπτικών εκπομπών που προέρχονται από άλλα κράτη μέλη, για λόγους που εμπίπτουν σε τομείς τους οποίους συντονίζει η οδηγία. Η μέριμνα για το σεβασμό των εν λόγω διατάξεων ανατίθεται στην Επιτροπή.

Η οδηγία αυτή αποτελεί κοινοτική πράξη, εφαρμόζεται μόνο στην Κοινότητα και δεν δεσμεύει τις τρίτες χώρες.

2. Το Συμβούλιο δεν διαθέτει συγκεκριμένες πληροφορίες σχετικά με τις παρεμβολές στις οποίες αναφέρεται ο αξιότιμος κ. Βουλευτής.

3. Όσον αφορά την Ευρωπαϊκή Σύμβαση για τη διαμεθοριακή τηλεόραση του Συμβουλίου της Ευρώπης, θα πρέπει να σημειωθεί ότι πιθανές υποχρεώσεις που απορρέουν από τη Σύμβαση αυτή εμπίπτουν στην αρμοδιότητα του Συμβουλίου της Ευρώπης.

4. Σε γενικότερο πλαίσιο, το Συμβούλιο υπενθυμίζει ότι η Ευρωπαϊκή Ένωση υποστηρίζει τις αρχές της οικουμενικής διακήρυξης για τα ανθρώπινα δικαιώματα των Ηνωμένων Εθνών και ότι τηρεί τα θεμελιώδη δικαιώματα, όπως τα εγγυάται η Ευρωπαϊκή Σύμβαση στην οποία αναφέρεται το άρθρο ΣΤ της συνθήκης για την Ευρωπαϊκή Ένωση. Η Ευρωπαϊκή Ένωση δεν παραλείπει να υπογραμμίζει κατά τον διάλογό της με τις τρίτες χώρες, και ιδιαιτέρως με τις χώρες που ζήτησαν να προσχωρήσουν στην Ένωση, τη σημασία που αποδίδει στο σεβασμό των ανθρώπινων δικαιωμάτων, και ιδιαίτερα στα δικαιώματα των μειονοτήτων, όπως επίσης και στην ελευθερία της έκφρασης και της ενημέρωσης.

Η Ευρωπαϊκή Ένωση υποστηρίζει επίσης ενεργά τις δραστηριότητες του αντιπροσώπου του ΟΑΣΕ για την ελευθερία των μέσων ενημέρωσης κ. DUVE.